DA Den Europæiske Unions Tidende C 171/6

Meddelelse om indledning af en beskyttelsesundersøgelse i henhold til Rådets forordning (EF) nr. 260/2009 og (EF) nr. 625/2009 om importen af trådløse wide area-netværksmodemmer (WWAN-modemmer)

2010/C 171/07

Kommissionen har modtaget en anmodning fra den belgiske regering i henhold til artikel 2 i Rådets forordning (EF) nr. 260/2009 (1) og (EF) nr. 625/2009 (2) (»beskyttelsesforordningerne«).

Anmodningen vedrører trådløse wide area-netværksmodemmer (WWAN-modemmer) med radioantenne, som sikrer computeranordninger dataforbindelse via internetprotokoller (IP), samt Wi-Fi-routere med indbygget WWAN-modem (WWAN-routere/Wi-Fi-routere).

Kommissionen har undersøgt, om betingelserne for at indlede en undersøgelse i henhold til forordning (EF) nr. 260/2009 og (EF) 625/2009 er opfyldt.

1. Anmodning

Belgien har i sin anmodning underrettet Kommissionen om, at det som følge af udviklingen i importen af WWAN-modemmer kan blive nødvendigt at indføre beskyttelsesforanstaltninger, og fremlægger det til rådighed værende bevis som fastsat på grundlag af kriterierne i artikel 10 i forordning (EF) nr. 260/2009 og artikel 8 i forordning (EF) nr. 625/2009.

2. Den pågældende vare

Den pågældende vare er trådløse wide area-netværksmodemmer (WWAN-modemmer) med radioantenne, som sikrer computeranordninger dataforbindelse via internetprotokoller (IP), samt Wi-Fi-routere med indbygget WWAN-modem (WWAN-routere/Wi-Fi-routere) (»den pågældende vare«).

Den pågældende vare er i øjeblikket henhørende under KN-kode ex 8517 62 00 og ex 8471 80 00. KN-koderne angives kun til orientering.

3. Stigning i importen og skade

Ifølge klagen er der kun én EU-producent af samme eller direkte konkurrerende varer, som er etableret i Belgien og har en vis produktion i andre EU-medlemsstater.

Belgien har fremlagt bevis for, at importen til Unionen af den pågældende vare er stærkt stigende såvel i absolutte tal som i forhold til produktionen og forbruget i Unionen, og for at denne import især er steget med mere end 4 100 procentpoint fra 2006 til 2009.

Det hævdes, at mængden af og betingelserne for den pågældende import blandt andet har haft en negativ indflydelse på priserne på samme eller direkte konkurrerende varer i Unionen og på EU-producenternes markedsandel, salgsmængder og prisniveau (3), hvilket har forvoldt væsentlig skade for EU-producenterne.

4. Procedure

I overensstemmelse med artikel 6 i forordning (EF) nr. 260/2009 og artikel 5 i forordning (EF) nr. 625/2009 har Kommissionen konsulteret det rådgivende udvalg, der er nedsat i henhold til artikel 4 i henholdsvis forordning (EF) nr. 260/2009 og (EF) 625/2009. Det står efter denne konsultation klart for Kommissionen, at der foreligger tilstrækkelige beviser til at begrunde indledningen af en undersøgelse, og Kommissionen indleder hermed en undersøgelse i henhold til artikel 6 i forordning (EF) nr. 260/2009 og artikel 5 i forordning (EF) nr. 625/2009.

4.1. Undersøgelsens omfang

Undersøgelsen vil fastslå, om det er berettiget at indføre beskyttelsesforanstaltninger i henhold til Rådets forordning (EF) nr. 260/2009 og (EF) 625/2009. Mere specifikt vil undersøgelsen afgøre, om den pågældende vare som følge af uforudsete udviklinger importeres til Unionen i så væsentligt øgede mængder og/eller på vilkår eller betingelser, der forvolder eller truer med at forvolde alvorlig skade for EU-producenterne.

a) Spørgeskemaer

For at indhente de oplysninger, som Kommissionen anser for nødvendige i forbindelse med sin undersøgelse, vil den fremsende spørgeskemaer til de kendte EU-producenter af samme eller direkte konkurrerende varer, til de kendte eksportører/producenter og importører af den pågældende vare og til alle kendte sammenslutninger af eksportører/producenter og importører af den pågældende vare.

Under alle omstændigheder bør alle parter straks og inden for den frist, der er fastsat i punkt 5, litra a), i denne meddelelse, kontakte Kommissionen pr. fax og om nødvendigt anmode om et spørgeskema.

b) Indsamling af oplysninger og afholdelse af høringer

Alle interesserede parter opfordres herved til at tilkendegive deres synspunkter, fremsende oplysninger og fremlægge dokumentation herfor. Oplysningerne og dokumentationen herfor skal være Kommissionen i hænde inden for fristen i denne meddelelses punkt 5, litra b).

Kommissionen kan desuden høre interesserede parter, hvis de fremsætter anmodning herom og godtgør, at det er sandsynligt, at de vil blive berørt af resultatet af undersøgelsen, og at der er særlige årsager til at høre dem. Anmodningen skal fremsættes inden for fristen i meddelelsens punkt 5, litra c).

4.2. Procedure for vurdering af Unionens interesser

Hvis det fastslås, at den pågældende vare importeres til Unionen i så stærkt forøgede mængder og/eller på sådanne vilkår, at den forvolder eller truer med at forvolde EU-producenterne alvorlig skade, og at det er berettiget at træffe beskyttelsesforanstaltninger, skal en afgørelse om, hvorvidt Unionens interesser nødvendiggør indgriben, træffes på grundlag af en samlet vurdering af alle de forskellige interesser, herunder den indenlandske industris, brugernes og forbrugernes interesser.

For at give Kommissionen mulighed for at tage hensyn til alle synspunkter og oplysninger i forbindelse med sin beslutning om, hvorvidt en indførelse af foranstaltninger er i Unionens interesse, kan EU-producenterne, importørerne, deres repræsentative sammenslutninger, repræsentative brugere og repræsentative forbrugerorganisationer, der kan godtgøre, at der er en objektiv forbindelse mellem deres aktiviteter og den pågældende vare, give sig til kende og afgive oplysninger til Kommissionen inden for de frister, der er fastsat i denne meddelelses punkt 5, litra c). Parter, der har givet sig til kende inden for fristen, kan også anmode om at blive hørt inden for fristen i meddelelsens punkt 5, litra c), med angivelse af, hvilke særlige årsager der er til at høre dem. Der gøres opmærksom på, at der kun vil blive taget hensyn til oplysninger, hvis de på indgivelsestidspunktet er behørigt dokumenterede.

5. Frister

a) Spørgeskemaer

Parter, der ønsker at modtage et spørgeskema, bør anmode herom så hurtigt som muligt og senest ti dage efter offentliggørelsen af denne meddelelse i Den Europæiske Unions Tidende.

b) Parter, der giver sig til kende og indsender besvarelser af spørgeskemaet og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og indgive besvarelser af spørgeskemaet eller andre oplysninger senest 21 dage efter offentliggørelsen af denne meddelelse i Den Europæiske Unions Tidende, hvis der skal tages hensyn til deres redegørelser i undersøgelsen. Det skal bemærkes, at de fleste proceduremæssige rettigheder i forordning (EF) nr. 260/2009 og (EF) nr. 625/2009 kun kan respekteres, hvis parterne giver sig til kende inden for ovennævnte periode.

c) Høringer

Ifølge artikel 6, stk. 4, i forordning (EF) nr. 260/2009 og artikel 5, stk. 4, i forordning (EF) nr. 625/2009 kan alle interesserede parter også anmode Kommissionen om at blive hørt senest 21 dage efter offentliggørelsen af denne meddelelse i Den Europæiske Unions Tidende.

6. Skriftlige henvendelser, besvarelser af spørgeskemaer og korrespondance

Alle relevante oplysninger indgives til Kommissionen. Alle redegørelser og anmodninger fra interesserede parter fremsættes skriftligt (ikke i elektronisk form, medmindre andet er angivet) med angivelse af den pågældende interesserede parts navn, adresse, e-mail-adresse og telefon-, fax- og/eller telexnummer.

Kommissionens adresse:

Europa-Kommissionen Generaldirektoratet for Handel Direktorat H Kontor: N-105 04/092 1049 Bruxelles/Brussel BELGIQUE/BELGÏE Fax +32 22956505

7. Manglende samarbejdsvilje

Hvis oplysningerne ikke meddeles inden for fristerne, eller der lægges væsentlige hindringer i vejen for undersøgelsen, kan der træffes afgørelser, positive eller negative, på grundlag de foreliggende faktiske oplysninger.

Konstateres det, at en interesseret part har meddelt urigtige eller vildledende oplysninger, ses der bort fra disse oplysninger, og der kan gøres brug af de foreliggende faktiske oplysninger.

8. Høringskonsulent

Interesserede parter kan anmode høringskonsulenten fra Generaldirektoratet for Handel om at gribe ind. Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister om fortrolige oplysninger, anmodninger om forlængelse af frister og anmodninger fra tredjeparter om at blive hørt. Høringskonsulenten kan arrangere en høring med en individuel interesseret part og mægle for at sikre, at de interesserede parters ret til at forsvare sig udøves fuldt ud.

Enhver anmodning om høring med høringskonsulenten skal indgives skriftligt og begrundes. For så vidt angår høringer om spørgsmål vedrørende den indledende fase af undersøgelsen, skal anmodningen indgives senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

Høringskonsulenten vil også skabe mulighed for en høring med parterne, hvor der bliver lejlighed til at fremsætte andre synspunkter og fremføre modargumenter i spørgsmål vedrørende bl.a. dumping, skade, årsagssammenhæng og EU-interesser.

Yderligere oplysninger og kontaktoplysninger findes på høringskonsulentens websider på webstedet for Generaldirektoratet for Handel:

(http://ec.europa.eu/trade/tackling-unfair-trade/hearing-officer/index_en.htm).

9. Tidsplan for undersøgelsen

Ifølge artikel 7 i forordning (EF) nr. 260/2009 og artikel 6 i forordning (EF) nr. 625/2009 afsluttes undersøgelsen om muligt senest ni måneder efter datoen for offentliggørelse af denne meddelelse i Den Europæiske Unions Tidende.

I særlige tilfælde kan denne frist forlænges med højst to måneder. I så fald offentliggør Kommissionen en meddelelse i Den Europæiske Unions Tidende om, hvor meget fristen er forlænget og en kortfattet begrundelse herfor.

(1) EUT L 84 af 31.3.2009, s. 1.

(2) EUT L 185 af 17.7.2009, s. 1.

(3) »EU-producenterne« omfatter de »fællesskabsproducenter«, der er defineret i artikel 5, stk. 3, litra c), i Rådets forordning (EF) nr. 260/2009, og de »fællesskabsproducenter af tilsvarende eller direkte konkurrerende varer«, som er omhandlet i artikel 15, stk. 1, i Rådets forordning (EF) nr. 625/2009.